הוועדה המיוחדת למאבק בנגעי הסמים והאלכוהול, כנסת 19, פרוטוקול מספר 6, 2013-11-20 09:30

מוחמד ברכה: בוקר טוב לכולם.

מוחמד ברכה: אנחנו פותחים את ישיבת הוועדה המיוחדת למאבק בנגע הסמים.

מוחמד ברכה: הישיבה הזו מתקיימת היום לציון היום הבינלאומי לזכויות הילד והיא מעין ישיבת המשך לישיבה קודמת שהתקיימה ב-5 לחודש בנושא של הפצת סמים באמצעות האינטרנט, דבר שגורם לחשיפה מדאיגה ביותר של בני נוער ואפילו ילדים לנגע הזה, נגע הסמים.

מוחמד ברכה: בישיבה הקודמת התמקדנו באבחון הבעיה ועמדנו על כמה היבטים של הפצה, של הסוואה, של ביום וזה במיוחד הלך וגבר בעקבות ההצלחה הטובה של חקיקת חוק הפיצוציות וביצועו שהקטין בצורה משמעותית את הבעיה של הפצת סמים לבני נוער, הכוונה להפצה פרונטלית.

מוחמד ברכה: מאז, וגם לפני כן, היינו עדים לכך שהאינטרנט, על אף מעלותיו הרבות, ממלא תפקיד מאוד שלילי בנושא ההפצה.

מוחמד ברכה: עכשיו מדובר לא על הפצה של כמויות גדולות אלא על כמויות זעירות אותן מזמינים באינטרנט ומקבלים באמצעות שליחים או באמצעות הדואר.

מוחמד ברכה: זאת בעיה שצריך להתמודד אתה בצורה יסודית.

מוחמד ברכה: קבענו שבפגישה הזאת נתמקד בשני היבטים כאשר ההיבט הראשון הוא מה עושים ברמה המקומית, ברמה הישראלית, ומה אנחנו צריכים לעשות גם מבחינת החקיקה, גם מבחינת ביצועים וגם מבחינת מדיניות, במיוחד כאשר הנושא מורכב והוא מורכב במובן הזה שהטלת מגבלות מרחיקות לכת יכולות לגלוש לתחומים בהם אנחנו לא רוצים של פגיעה בצנעת הפרט ושל פגיעה בסחר החופשי.

מוחמד ברכה: לעומת זאת אנחנו לא יכולים להקל ראש בשום פנים ואופן ותחת שום תירוץ בשוק הזה שהולך ומתפתח של הפצת סמים באמצעות רשת האינטרנט.

מוחמד ברכה: כפי שאמרתי בישיבה הקודמת, כבר בדצמבר 2010 שלחתי מכתב לשר לביטחון פנים ובו ציינתי את הצורך בהקמת צוות מיוחד שיטפל בנושא הזה.

מוחמד ברכה: אמנם במשטרה יש צוות שעוסק במעקב או באיתור עבירות ברשת, אבל אני עדיין חושב שיש מקום לקיים שלוחה או מסגרת או קבוצה או צוות שיטפל בנושא הסמים.

מוחמד ברכה: בישיבה הקודמת לא עמדה לפני תשובת המשרד לביטחון פנים והסתבר שהיא לא נשלחה לוועדה, אבל מאז ועד היום קיבלנו אותה.

מוחמד ברכה: בשורה התחתונה מציין השר אהרונוביץ את החשיבות וכולי של טיפול בנושא הזה, אבל הוא מגיע למסקנה שאין צורך בצוות מיוחד.

מוחמד ברכה: אני לא רוצה להתווכח עם המסקנה הזאת למרות שאני חושב שהיא לא נכונה.

מוחמד ברכה: לשם כך אנחנו מתכנסים היום כי אנחנו רוצים לבחון דרכים ואפשרויות כדי למגר את התופעה הזאת של הפצת סמים באמצעות האינטרנט.

מוחמד ברכה: אני מבקש מכל הנוכחים – היות והישיבה היא ישיבה משודרת – להציג את עצמם ואת תפקידם לפני שיתייחסו לנושא וזאת לטובת הציבור הכללי וגם לטובת הפרוטוקול.

מוחמד ברכה: ברשותכם נתחיל עם מצגת שהכינו במשרד הבריאות.

מוחמד ברכה: מיקי, חברנו וידידנו שמלווה אותנו לאורך שנים, יציג את המצגת ולאחר מכן נקיים את הדיון.

מוחמד ברכה: הכותרת שניתנה למצגת היא התמודדות עם תופעת סחר והפצת סמים באמצעות רשת האינטרנט, שזה גם נושא הישיבה הזאת.

מוחמד ברכה: מיקי בישר לי לפני הישיבה שמתלווה אליו אדם שעוסק רבות בעניין הזה ואם יש צורך, הוא יציג את עצמו וגם ידבר, יכול להיות לא בעברית, אבל נקשיב לו בקשב רב.

<מיקי אריאלי: תודה רבה.

<מיקי אריאלי: אני ראש אגף אכיפה במשרד הבריאות.

<יונתן מטקובסקי: שמי יונתן מטקובסקי, לפני שנה וחצי עליתי מארצות הברית.

<יונתן מטקובסקי: יש לי חברה שנקראת מכבים דוט קום ואני עובד עכשיו עם מיקי על מניעת תרופות מזויפות ואיך אפשר להשתמש ברעיון הזה.

<מיקי אריאלי: אנחנו אומרים שכל ההתמודדות שלנו עם מה שנקרא בתי מרקחת וירטואליים, אתרים, הוא דומה לבעיה שלנו עם אתרים שבעצם משווקים סמי פיצוציות או דברים אחרים.

<מיקי אריאלי: יונתן היה אצלי - ואנחנו עובדים על הנושא הזה של בתי מרקחת וירטואליים - ואמרתי לו שאם אני נותן לו נייס גיי, מה הוא יכול לעשות?

<מיקי אריאלי: הוא אמר שהוא חושב שבתוך יום הוא יכול להוריד אתר.

<מיקי אריאלי: אני רוצה קודם להבהיר שהשיטה שהחבר'ה מהמשטרה מכירים אותה היא לא הפתרון המקסימלי אבל זה צריך להיות טיפול מערכתי.

<מיקי אריאלי: בואו נראה מה השיטה.

<מיקי אריאלי: דבר ראשון, מה שיונתן עשה, הוא עשה חיפוש ב-גוגל אחר האתרים.

<מיקי אריאלי: נתתי לו את השם נייס גיי והוא מצא.

<מיקי אריאלי: הוא בחר את האתרים שרואים אותם כאשר אחד מהם הוא נייס ספייסס.

<מיקי אריאלי: אני לא איש מחשבים ואני לא מבין בדברים האלה, אבל בכל מקרה הוא מצא את כל הפרטים.

<מיקי אריאלי: זאת השיטה.

<מיקי אריאלי: אנחנו לא ניכנס לכך אלא אני רוצה להראות את התוצאות.

<מיקי אריאלי: הוא מצא מי אחראי על ה-ניים סרוור, הוא מצא מי אחראי על ה-לייב DNS, על ה-IP של האתר וכולי.

<מיקי אריאלי: כל אחד מאלה שהוא נותן כיסוי לאתר, הוא חותם איזה חוזה על תנאי שירות ומי שעובר על תנאי השירות, אפשר להוריד אותו.

<מיקי אריאלי: זה הרעיון והוא מאוד פשוט ומאוד קל.

<מיקי אריאלי: מה עשינו.

<מיקי אריאלי: זה האתר ואנחנו מכירים את זה.

<מיקי אריאלי: דבר ראשון הוא הלך על WHO IS, באמת דבר מאוד פשוט כדי לחפש דברים לגבי האתר והוא מצא מה שנקרא מי אחראי על ה-ניים סרוור.

<מיקי אריאלי: איזו חברה שנקראת הוסט גייטור.

<מיקי אריאלי: הוא הלך אחר כך ל-הוסט גייטור וראה את תנאי השירות.

<מיקי אריאלי: בתנאי השירות נאמר שאנחנו יכולים להוריד אותך מאתנו אם אתה עובר על דברים בלתי חוקיים, כל הדברים הנחמדים האלה.

<מיקי אריאלי: אחר כך הוא חיפש עוד פעם דרך WHO IS את ה-LIVE DNS, את ה-רג'סטר ניים וה-LIVE DNS נותן את הכיסוי ל-רג'סטר ניים, ומצא שהוא גם חבר באיגוד האינטרנט הישראלי.

<מיקי אריאלי: יחד עם זאת הלכנו גם שם וגם שם יש לנו את תנאי השירות.

<מיקי אריאלי: לכל אחד יש לנו תנאי שירות.

<מיקי אריאלי: אחר כך הלך יונתן לחפש את ה-IP של המחשב עצמו ומצא מי אחראי על הנושא של ה-IP הזה וגם כאן אותו הדבר, יש אי-מייל שאומר אם יש שימוש לרעה בדרכים האלה.

<מיקי אריאלי: הוא מיד שלח מכתב מטעמנו שמשרד הבריאות רואה שהחומרים שהם מספקים באתר הזה מסכנים את בריאות הציבור וכי אנחנו מאמינים שזה בלתי חוקי ומבקשים להוריד זאת.

<מיקי אריאלי: התוצאות בתוך 24 שעות – הורידו את האתר.

<מיקי אריאלי: אני לא אומר שזה באמת הפתרון המקסימלי אבל אני אומר שזאת שיטה.

מוחמד ברכה: אתה אומר בלי תקנות ובלי חקיקה.

<מיקי אריאלי: בלי ללכת ולקבל צו בית משפט.

מוחמד ברכה: על פי תנאי השירות שקבועים בחברות עצמן.

<מיקי אריאלי: כן.

<מיקי אריאלי: דבר מאוד פשוט.

<מיקי אריאלי: המשטרה אמרה לי שהוא יפתח מחר, ואותו דבר קורה לנו עם בתי מרקחת, אבל זה חלק ממאבק מערכתי שחייב להיעשות.

<מיקי אריאלי: למשל לגבי בתי מרקחת וירטואליים, אנחנו מתכוונים לעשות מעקב אחרי כל הדברים האלה.

<מיקי אריאלי: בנוסף לשימוש בכלים הכלכליים כמו מס הכנסה, מכס וכולי, נשתמש גם במשטרה.

<מיקי אריאלי: כל הגורמים ביחד צריכים לפעול.

<מיקי אריאלי: לדעתנו יש שיטה קלה ופשוטה.

<מיקי אריאלי: אם נתמיד בהורדת האתרים, יכול להיות שהם חוזרים אחר כך, אבל נעשה משהו.

<מיקי אריאלי: המילה כאן היא תנאי שימוש.

<מיקי אריאלי: אנחנו רוצים לעודד – וזה כולנו – את תעשיית האינטרנט לעשות רגולציה עצמית.

<מיקי אריאלי: אני חושב שהחשוב ביותר הוא מה שיונתן אמר וזה שהיום בהולנד יש ארגון ושיתוף פעולה בין תעשיית האינטרנט, יחידות אכיפה ומשרדי ממשלה כדי לפעול ביחד.

<מיקי אריאלי: אני מציע לעשות זאת גם כאן.

<מיקי אריאלי: עד כאן.

מוחמד ברכה: תודה.

<יונתן מטקובסקי: אני חושב שלא כדאי להראות שיש רק טעות אלא צריך להקים חברה שמספקת שירותי אינטרנט עם לוגו של משרד הבריאות או המשטרה, שזה מסוכן.

מוחמד ברכה: צריך לשים אזהרה.

<מיקי אריאלי: בדיוק.

<יונתן מטקובסקי: אייקון זו החברה שיש לה אחריות על האינטרנט ובה פועלים מתנדבים.

<יונתן מטקובסקי: כל מדינה צריכה להיות בה.

<יונתן מטקובסקי: זה נקרא GAP.

<יונתן מטקובסקי: יש חברות נוספות.

<מיקי אריאלי: יותר מעורבים בנושא של רגולציה.

<יונתן מטקובסקי: בהולנד תתקיים הפגישה של אייקון.

<יונתן מטקובסקי: גם אנחנו יכולים להקים חברה כזאת.

<יונתן מטקובסקי: רואים שיש דרך, דואגים לבריאות הציבור ולכן צריך לעשות משהו.

<מיקי אריאלי: תספר בבקשה לוועדה על החברה שאתה מייצג, כמה אתרים הורדת בבת אחת, אתרים שמכרו תרופה מזויפת.

<יונתן מטקובסקי: אני עורך דין בארצות הברית ואני עובד מכאן עם חברות תרופות ויש הרבה באינטרנט.

<מיקי אריאלי: תגיד כמה הורדת.

<יונתן מטקובסקי: אני חושב שכל חודש אני יכול להוריד מאתיים ואולי 300 או 400.

<יונתן מטקובסקי: במשך חמישה ימים הורדתי מאתיים.

מוחמד ברכה: תודה לכם.

מוחמד ברכה: אם תוך חמישה ימים הורדת מאתיים, זה אומר כמה הבעיה מקיפה, כמה היא מסוכנת וכמה היא רחבה.

מוחמד ברכה: לכן זה מעמיד מחדש את התשובה של המשרד לביטחון פנים לאור הדברים של שני החברים, גם מיקי וגם יונתן, שיש צורך בהתמקדות, בטיפול ממוקד של אנשים שהם גם מומחים וגם מתמקדים בסוגיית הפצת הסמים באמצעות האינטרנט, שלא רק שילכו לאתר ברשת את המפגעים המסוכנים האלה אלא גם ייצרו תשתית של תיאום עם גורמי טיפול ואכיפה שונים בתוך הממסד, בתוך הממשלה וגם מחוץ למוסדות הממלכתיים.

מוחמד ברכה: ברשותכם, אני מציע שבהמשך לדברים ששמענו נשמע את המשרד לביטחון פנים.

מוחמד ברכה: תראו אם יהיה מקום לשקול מחדש או להמליץ בפני השר לשקול – אתם כמובן לא יכולים לקבל החלטות כאן – את התשובה שלדעתי הייתה התשובה הקלה לבעיה קשה.

<רפ"ק גלעד בנט: רב פקד גלעד בנט, עוזר משפטי ליחידת הסייבר.

<רפ"ק גלעד בנט: זה הדיון שלי כאן

<רפ"ק גלעד בנט: אבל קראתי את פרוטוקול ישיבת הוועדה וראיתי שנשאלו שאלות לגבי הפעלה של סוכנים ברשת האינטרנט.

<רפ"ק גלעד בנט: רציתי לתת את הפריזמה החקירתית שלנו שהיא לא בהכרח עלתה בכל דיוני הוועדה כי יש איזשהו ניגוד בין הקלות היחסית בה האדם הפשוט יכול לגלות אתרי אינטרנט שמוכרים סמים או פורומים בהם נעשה איזשהו ממכר סמים או משא ומתן, לבין היכולת של מערכת האכיפה לממש את זה במישור הפלילי.

<רפ"ק גלעד בנט: מהירות התגובה שלנו והיכולת שלנו להגיש כתבי אישום ולהגיע להרשעות ולנטרול ברמה הפלילית, נגזרת של הנחיות, של פסיקה, של קביעה בחוק, כל הרכיבים האלה שבעצם מגבילים אותנו, ובצדק, מבחינה חוקית לבצע חקירה של סוכן ברשת בצורה שתעמוד אחרי כן במבחן משפטי.

<רפ"ק גלעד בנט: אנחנו נתקלים בזה היום באיזשהו לחץ תקשורתי במישור של פדופיליה, כל מיני רשתות וערוצים שפועלים ומפעילים כל מיני תחקירנים לשיקולים מסחריים.

מוחמד ברכה: לפני כמה ימים פורסם על שיתוף פעולה בין הרשתות הגדולות או החברות הגדולות כמו גוגל ו-יאהו בכל מה שקשור לאיסור במונחים פדופילים.

מוחמד ברכה: למה אי אפשר לעשות אותו הדבר או לכוון לאותו כיוון גם בעניין של הסמים?

<גלעד בנט: אין שום מניעה ואנחנו פועלים גם במישור החקירתי גם כנגד סמים כמו נגד פדופילים אבל צריך להבין שמהירות הפעולה של המשטרה נגזרת של אורכה של החקירה, הזהירות בה אנחנו צריכים לנהל חקירה ברשת כשהרשת היא רשת פתוחה אליה הרבה מאוד אנשים נכנסים ואנחנו לא יודעים מי נמצא בצד השני.

<גלעד בנט: אלה יכולים להיות כל מיני אנשים – ואני מצטער שאני מעלה שוב את הנושא של פדופיליה כאיזושהי אנלוגיה – אבל הפסיקה אומרת לנו במפורש שאנחנו צריכים להתנהל בזהירות, אנחנו צריכים לבחור את היעדים שלנו בזהירות, אתם לא פועלים נגד כל אחד שנכנס ל-צ'ט אלא אתם צריכים לבחור את היעדים בצורה זהירה, לבנות אותם, לבנות את החקירה בצורה הדרגתית ולהתקדם בצורה מאוד מאוד זהירה כך שלא יהיה חשד להדחה כאשר הדחה היא אלמנט מאוד מאוד בעייתי בנושא הזה של הפעלת סוכן ברשת.

<גלעד בנט: בנוסף לזה אנחנו תלויים בתשובות מגורמים מסחריים, מכל מיני חברות שמחזיקות סרוורים שהאינטרס הפלילי הוא לא בהכרח בראש מעייניהן.

<גלעד בנט: לפעמים החברות האלה יושבות בחוץ לארץ.

<גלעד בנט: כל זה יוצר בסופו של דבר איזשהו הליך חקירתי שהוא בהגדרה הרבה יותר איטי מהיכולת של הבן אדם הפרטי לזהות לדוגמה אתר ולהוריד אותו בקלות יחסית.

<גלעד בנט: צריך להבין שהמודל הפלילי, החקירה הפלילית לוקחת זמן.

<גלעד בנט: לעניין האכיפה.

<גלעד בנט: יש לנו במחוזות צוותים שמונחים לעשות זאת, שמוכשרים מבחינה מקצועית לעשות זאת.

<גלעד בנט: אני ראיתי את התשובה של השר לביטחון פנים משנת 2011 בקשר לצורך בהקמת יחידה ארצית.

<גלעד בנט: אנחנו סבורים היום שהנסיבות לא השתנו, למרות היכולת שלנו לזהות.

מוחמד ברכה: אם הנסיבות לא השתנו, סימן שהמשטרה מכירה בזה שהיא נכשלה בביצוע חוק הפיצוציות, דבר שאני חושב שהוא לא נכון כי יש הצלחה.

<גלעד בנט: המשטרה יזמה.

מוחמד ברכה: אני יודע.

מוחמד ברכה: גם אני הייתי שותף לחקיקה.

מוחמד ברכה: העובדה שזה הצליח, למרבה הצער זה העתיק את ההפצה למקום אחר.

מוחמד ברכה: משהו התרחש בשנתיים-שלוש האחרונות.

מוחמד ברכה: מה שהיה יכול להיות נכון ב-2011, אני לא חושב שהוא נכון היום, ב-2013, אחרי ביצוע החוק של הפיצוציות והעברת ההפצה בעיקר לרשת האינטרנט.

מוחמד ברכה: לכן בכל זאת לדעתי יש לבחון את הדבר הזה.

<גלעד בנט: המשטרה זיהתה את המגמה הזאת וכתוצאה מהזיהוי הזה הוקמה יחידה ארצית לחקירות סייבר שבמסגרת התקינה שלה גם תוגברו צוותים של חקירות מחשב במחוזות.

<גלעד בנט: הצוותים האלה עובדים וזה חלק מהיעדים שלהם, האתרים שמוכרים את הסמים.

<גלעד בנט: אנחנו לא סבורים שבשלב הזה יש איזשהו שינוי מהותי כדי להצביע על שינוי מבני בתוך המשטרה וליצור שינוי מבני בתוך המשטרה.

מוחמד ברכה: שינוי מבני, זאת מילה גדולה.

מוחמד ברכה: בוא נצניע את המונחים.

מוחמד ברכה: מדובר על צוות שיתאם ויהווה כתובת.

מוחמד ברכה: אני חושב שגם בעקבות הדברים של החברים ממשרד הבריאות, מיקי ויונתן, מזהים כאן צורך של תיאום מערכתי ושל ריכוז הטיפול בידיים טובות.

מוחמד ברכה: אני לא רוצה לומר צוות אמורפי.

מוחמד ברכה: מאוד חשוב מה שאתם עושים אבל ההתמקדות בתוך מה שאתם עושים, אני חושב שגם היא לא פחות חשובה.

עיסאווי פריג': אולי תיתן כמה דוגמאות מהשנה האחרונה על מבצעים שעשיתם והגעתם למשהו מוחשי.

עיסאווי פריג': יש לכם?

<גלעד בנט: יש פעילות אבל אנחנו לא יודעים אם זה המקום לפרט אותה.

<גלעד בנט: יש פעילות מודיעינית על אתרים לממכר סמים ברשת ה-דארק נט.

<גלעד בנט: מעבר לזה, אנחנו לא רוצים להרחיב.

מוחמד ברכה: תבחנו מה אתם יכולים לומר ואולי בישיבה אחרת.

מוחמד ברכה: אני לא רוצה ללחוץ בעניין הזה.

מוחמד ברכה: לא מדברים עכשיו על ה-דארק נט.

מוחמד ברכה: מדובר על ה-לייט נט, אם אפשר לומר זאת כך.

מוחמד ברכה: מדובר תחת אור השמש.

מוחמד ברכה: בכל זאת אני חשוב שהתשובה היא קלה מדי, לבוא ולומר שלא זיהינו דרכים חדשות או נתונים חדשים שמחייבים וכולי וכולי.

מוחמד ברכה: אני חושב שיש מקום לבחון את הסוגיה הזאת מחדש.

<ירון שטרן: ירון שטרן מחטיבת החקירות.

<ירון שטרן: משטרת ישראל זיהתה את כל הנושא של הסייבר כנושא אליו היא צריכה להיכנס.

<ירון שטרן: לצורך זה היא הגדילה תקים ושינתה ייעודי יחידות.

<ירון שטרן: כלומר, אם בעבר היה לנו מפלג קטן לחקירת עבירות מחשב, משטרת ישראל מקימה בימים אלו יחידת סייבר שתמנה חמישים חוקרים כשמטרת יחידת הסייבר היא לא רק לחקור עבירות מחשב, דבר שנעשה בעבר, אלא לטפל בכל הנושא של פשיעה בסייבר.

<ירון שטרן: לכן אני מניח שיש את תשובת המשרד לביטחון פנים שראה את הנושא הזה של הטיפול המשטרתי המערכתי כשאנחנו מטפלים בכל העבירות בסייבר, נושא אליו התייחס גלעד.

<ירון שטרן: היחידה תטפל גם בעבירות של סמים ברשת האינטרנט.

<ירון שטרן: מעבר להקמה של היחידה הזאת, תגברנו גם את החוקרים במחוזות כך שיש לנו היום יכולת ארצית לטפל בכמות גדולה יותר של תיקים, בכמות גדולה יותר של עבירות.

<ירון שטרן: להקים יחידה כזאת ומערך כזה, זה אומר לגייס חוקרים חדשים ולהכשיר אותם, וזה תהליך שייקח קצת זמן.

<ירון שטרן: אני מניח שנתחיל לקצור את הפירות שלו בשנה הבאה ואני מניח שגם חלק מהרעיונות שעולים לגבי שיתוף פעולה עם משרדים אחרים, חסימה או מניעה, ייבחנו ויבדקו מה המקום שלהם בשילוב של הפעולה המשטרתית כי הראייה המשטרתית הקלאסית היא יותר לאכיפה והיא להגיע לעבריין ולתפוס אותו.

<ירון שטרן: פירט כאן גלעד קודם שלהבדיל מחקירות רגילות של סמים, שהראיות הן מוחשיות והתיק הוא די מהיר ופשוט, בחקירה ברשת האינטרנט אנחנו תלויים ותמיד ממתינים לתשובות ולכן זאת חקירה שלוקחת זמן.

מוחמד ברכה: אגב, אני לחלוטין שותף למה שאמר רב-פקד גלעד בנט לעניין של משנה הזהירות שצריך לנקוט בעניין הזה.

מוחמד ברכה: כבר אמרתי בישיבה הקודמת, שתחת הכותרת של המלחמה בלא לגיטימי, לא לגיטימי לפגוע בלגיטימי.

מוחמד ברכה: אני שותף לחלוטין בנושא הזה.

עיסאווי פריג': חברי, עיקר דבריי מופנים למשטרה.

עיסאווי פריג': אני חוזר אחורה ומסתכל.

עיסאווי פריג': יש דבר שנקרא הימורים.

עיסאווי פריג': הייתה תקופה בה הימרו בבתים, שכרו חדרים בבית מלון והימרו בהם.

עיסאווי פריג': המשטרה קיבלה החלטה לחסל את התופעה וחיסלה כמעט שבעים-שמונים אחוזים ממנה מה שקרה הוא שההימורים עברו לאתרים והסכומים מתגלגלים.

עיסאווי פריג': אנחנו לוקחים את תחום הסמים.

עיסאווי פריג': פיצוציות, סמי חגיגת וכל יום ממציאים לנו שם אחר, קוראים כתבה על משפחה הרוסה, עברו לאינטרנט.

עיסאווי פריג': זה תהליך.

עיסאווי פריג': תארו לעצמכם – וזאת הזיה - שיש אתר שמוכרים בו נשק.

<קריאה: לא צריך לתאר.

<קריאה: יש.

<קריאה: לא בארץ.

מוחמד ברכה: זאת הזיה שהתממשה.

עיסאווי פריג': כל האיסורים וכל הטכנולוגיה המתקדמת בה משתמשים העבריינים לטובתם – כי גם הם בני אדם וגם הם חושבים – האם יש יחידה במשטרה שמרכזת את כל הטיפול בעניינים האלה או לכל סוג יש יחידה שונה?

עיסאווי פריג': זאת מגיפה.

מוחמד ברכה: יש את יחידת הסייבר.

עיסאווי פריג': זאת סוגיה אתה אנחנו חיים.

<גלעד בנט: במקרה של הסייבר, הקימו יחידה ארצית.

<גלעד בנט: לא בכל תופעת פשיעה מוקמת יחידה ארצית.

<גלעד בנט: במקרים בהם התופעה מזוהה כאיזשהו נגע שבאמת פוגע בצורה משמעותית בביטחון האזרח – כמו למשל בגניבות הרכב – מוקמת יחידה ארצית.

<גלעד בנט: יחידה ארצית לטיפול בגניבות רכב הוקמה ב-1998-1999 והצליחה להוריד בצורה משמעותית את שיעורי גניבות הרכב.

<גלעד בנט: אני הייתי יועץ משפטי של היחידה הזאת בעבר.

<גלעד בנט: זה סוג של כוח משימה שממשיך לעבוד אבל צריך להבין שסל האמצעים של המשטרה לא מאפשר לפתוח בגין כל תופעה יחידה ארצית.

<גלעד בנט: באיזשהו מקום יש אחריות מקצועית למחוזות משטרת ישראל לטפל בתופעות פשיעה באשר הן.

<גלעד בנט: לפעמים צריך תגבור כאשר התופעה מאופיינת באיזשהו סוג של מומחיות תוכן מיוחדת כמו בנושא הזה של טיפול בעבירות מחשב וכאן באמת מקימים יחידה ייעודית.

<גלעד בנט: צריך להבין שלא על כל תופעה ניתן וצריך להקים יחידה ארצית.

עיסאווי פריג': יש לי הצעה לכם.

עיסאווי פריג': בארץ מועסקים בענף ההיי-טק יותר משמונים אלף אנשים שהם אקדמאים, מתוכם יש 1,200 ערבים.

עיסאווי פריג': בחברה הערבית מסתובבים מוחות בוגרי טכניון בהצטיינות שאין להם מקום עבודה.

עיסאווי פריג': למה שלא תנצלו אותם?

עיסאווי פריג': כך נפתור את הבעיה.

עיסאווי פריג': לא נעשה את זה מאהבת מרדכי אלא נעשה את זה משנאת המן.

מוחמד ברכה: אני רוצה ללבן עוד סוגיה.

מוחמד ברכה: בישיבה הקודמת הודעתי כאן שב-11 בדצמבר יגיע אלינו הממונה מטעם האו"ם על המלחמה בסמים.

מוחמד ברכה: היות והבעיה הזאת היא לא בעיה מתוחמת טריטוריאלית אלא היא חוצה גבולות ועולם, האם יש במשרד לביטחון פנים או ביחידת הסייבר נייר עבודה או ראייה לגבי שיתוף פעולה בינלאומי על מנת לטפל ולמגר את התופעה הזאת?

מוחמד ברכה: גם אם מטפלים בזה ברמה הישראלית, זה עדיין שוק פרוץ וחובק עולם.

מוחמד ברכה: בהמשך להערה הזאת הייתי מאוד רוצה לדעת אם יש לכם הצעות קונקרטיות ומי מכם יצטרף אלי לפגישה שתתקיים ב-11 בדצמבר כך שנוכל להציג ביחד את הצורך בשיתוף פעולה בינלאומי כדי להילחם בתופעה.

<גלעד בנט: ברמה העקרונית למשטרת ישראל יש מערך ששייך לחטיבת המודיעין, מערך נציגים שפרוס במדינות כיסוי שחולשות על הרבה מאוד מדינות, כך שלמעשה בכל יבשת יש לפחות נציג אחד.

<גלעד בנט: למעשה מדובר במדינות העיקריות בהן זיהינו פעילות פלילית שצריך בהן שיתוף פעולה בינלאומי.

<גלעד בנט: ככל שאנחנו רואים עכשיו, לא נדרש איזשהו צעד או אמצעי מהותי.

מוחמד ברכה: בישיבה הקודמת הועלתה בעייתיות שהאתר וההפצה נמצאים למשל בהולנד, השרת נמצא בספרד וה"צרכן" נמצא בישראל.

<גלעד בנט: הבעיות הראייתיות מהסוג הזה, אנחנו מתגברים עליהן באמצעות מערך הנציגים שיושב בחוץ לארץ.

<גלעד בנט: הנציגים יודעים למי לפנות כדי לקבל את הראיות האלה וכדי לקבל עזרה משפטית שתסייע לנו להשיג אותן.

<גלעד בנט: כמובן שאנחנו נשמח להצטרף לפגישה עם הממונה מטעם האו"ם.

<גלעד בנט: אם נידרש לנייר עמדה בנושא הזה, לא תהיה שום בעיה.

מוחמד ברכה: אם כן, אנחנו כבר אומרים כן.

<בת שבע פנחסוב: בשבוע הבא יתקיים דיון בנושא של שיתוף פעולה בינלאומי ותיאום לקראת הביקור.

<אתי כהנא: שלום אדוני היושב ראש.

<אתי כהנא: אני עורכת דין אתי כהנא, ראש אגף אכיפה וחקיקה ברשות הלאומית למלחמה בסמים ובאלכוהול.

<אתי כהנא: כמו אדוני וכמו כל השותפים כאן, גם אנחנו רואים בדאגה את התופעה שהתרחבה מאוד בשנים האחרונות של שימוש בזירת האינטרנט להפצת סמים בכלל וסמי פיצוציות בפרט והתופעה התרחבה מאוד בעקבות החקיקה החדשה שאכן הגבילה את מה שנקרא הזירות הפיזיות של ממכר של אותם סמים.

<אתי כהנא: כמובן אנחנו גם כן רואים חשיבות רבה בהשקעת משאבי אכיפה כדי להילחם בתופעה הזאת.

<אתי כהנא: שמענו היום ממשרד הבריאות על אמצעים שנראים לכאורה פשוטים יחסית כדי לפתור בוודאי חלק מהתחום הזה.

<אתי כהנא: גם משטרת ישראל – וכפי שגם אדוני אמר, עם כל הזהירות ובחירת היעדים הספציפיים ועם כל הקשיים החקירתיים שקיימים - מציבה את זה כאחד היעדים של המשטרה לטפל בתופעה הזאת.

<אתי כהנא: הנושא הזה של שיתוף פעולה בין גופי אכיפה שונים הוא כמובן נושא מאוד מאוד מרכזי ומשמעותי שאנחנו עושים בו היום שימוש גם בכל מה שקשור לחקירות ולגבי עבירות פליליות בתחום של הסמים שנעברות ובתחום סמי הפיצוציות, הנושא הזה של מודל אכיפה משותף שהתחלנו להפעיל אותו ככל שהתגברה התוצאה הזאת של סמי פיצוציות.

<אתי כהנא: התחלנו, אני מתכוונת לומר, כל הגופים המעורבים, כל גופי האכיפה שיש להם סמכויות רלוונטיות, כמו משרד הבריאות, משטרת ישראל, רשות הסמים.

מוחמד ברכה: למה שאתם לא תרימו את הכפפה הזאת?

מוחמד ברכה: שמענו את המשרד לביטחון פנים ואתם אמנם רשות ממלכתית, אבל אתם עובדים תחת השר לביטחון פנים.

מוחמד ברכה: בבקשה.

מוחמד ברכה: תרימו את הכפפה.

<אתי כהנא: אנחנו בהחלט מוכנים לפעול ולקיים את אותו שיתוף פעולה כמו שאנחנו עושים אותו גם בנושאים האחרים.

<אתי כהנא: הרשות הלאומית בנושא הזה בהחלט מעורבת, יוזמת ומקדמת את כל הנושא של שיתופי הפעולה האלה.

<אתי כהנא: ככל שאנחנו נוכל לתרום לקידום פעילויות של אותם גופים באופן משותף, אנחנו כמובן נשמח לקחת חלק פעיל בנושא הזה.

<אתי כהנא: אנחנו בהחלט מעודדים את כל הגופים.

<אתי כהנא: הסמכויות נמצאות בידי הגופים, הרשות למלחמה בסמים היא לא גוף אופרטיבי אלא הסמכויות נמצאות בידי הגופים האלה ואנחנו כמובן מעודדים את כל הגופים האלה לממש את הסמכויות שיש להם.

<אתי כהנא: מעבר לכך יש גם חשיבות בקידום אותה יוזמת חקיקה חדשה שמשרד המשפטים גם הציג בישיבה הקודמת, שתרחיב את הנושא של אפשרות החסימה של אתרים והגבלה של השימוש באותם אתרי אינטרנט לביצוע פעילויות פליליות בתחום של הסמים.

<אתי כהנא: אנחנו מאוד מקווים שהחקיקה הזאת אכן תקודם מהר ככל האפשר כי זה נושא שבוודאי הוא לא פותר את כל הבעיות, אבל גם אם הוא ייתן איזשהו מענה חלקי, אנחנו צועדים צעד אחד קדימה בדרך הזאת שהיא דרך מאוד מאוד חשובה ובוודאי תהיה לה איזושהי השפעה.

<אתי כהנא: הסנקציה הראשונית היא סנקציה מינהלתית, היא סנקציה של חסימה אבל יכולות לנבוע ממנה בהמשך גם סנקציות פליליות של הפרת אותן הוראות מינהלתיות שמוטלות במסגרת החקיקה הזאת.

<אתי כהנא: מה שחשוב בחקיקה הזאת הוא שבעצם היא מתגברת על אותם קשיים של אותה גלובליזציה כיוון שמה שבעצם היא עושה, היא פשוט מרחיקה את האתרים האלה כרגע מבחינתו של הצרכן הישראלי וזה גם כן דבר שהוא מאוד מאוד משמעותי.

<אתי כהנא: אנחנו אולי לא מגיעים דרכו לעבריינים שעומדים מאחורי זה, אבל כרגע אנחנו מסירים מן השטח את אותם אתרים.

מוחמד ברכה: אני כמובן שותף ומברך על יוזמת החקיקה.

מוחמד ברכה: אני חושב שזה חשוב ואנחנו גם דיברנו על כך, אבל הנה, עכשיו באים שני אנשים מכובדים שעוסקים במשרד רציני, משרד הבריאות, ואומרים שעוד לפני החקיקה ובלי החקיקה הם מתחקים אחרי האתרים האלה והולכים לשרת, למפיץ ולאיגוד ומתחקים אחרי תנאי השירות ומי שבנה את האתר מחויב לתנאי השימוש, אז הם פונים למי שמספק לו את השירות ומורידים אותו.

<אתי כהנא: אמרתי אדוני שקודם כל לעשות שימוש באמצעים הקיימים וזאת עוד לפני החקיקה.

<אתי כהנא: אם יש אמצעים כאלה, ואנחנו שמענו שהם קלים לכאורה ליישום והפעלה, צריך להשתמש בהם.

<אתי כהנא: שוב, גם הם לא מכסים את כל היריעה, אבל בוודאי שצריך לעשות שימוש בכל כלי קיים כרגע ולשאוף כמובן לשכלול ולשיפור גם עם אמצעי החקיקה החדשים שייתנו כלים יותר נרחבים לטפל בתופעה הזאת.

<אתי כהנא: אנחנו כמובן גם נשמח להשתתף באותם מפגשים בינלאומיים.

<אתי כהנא: אני רק יכולה לדווח שרק אתמול חזרתי מאיזשהו כנס במועצת אירופה של קבוצת פומפידו.

<אתי כהנא: זה לא היה בנושא הזה ולכן אני לא יכולה לבוא עם איזשהו מידע מאוד נרחב בסוגיה של איך מתמודדים עם זה בעולם, אבל זה עלה בשולי נושא אחר.

<אתי כהנא: איך שזה רק עלה, כל הנציגים שם הנהנו בראש כמה הנושא הזה של המלחמה בפעילויות עברייניות דרך האינטרנט, בין אם זה ב-דארק נט ובין אם זה ב-לייט נט כמו שאדוני אמר, כולם שותפים לתסכולים רבים ולקשיים רבים באכיפה בנושא הזה.

<אתי כהנא: אמרתי, בשורות אין לי לומר, אבל לפעמים שבת אחים גם יחד, גם עם הנציגים בעולם, יוכל אולי להוביל למשהו.

עיסאווי פריג': ברשותכם, יש לי שאלה שמופנית לחברים מהמשטרה.

עיסאווי פריג': אני קורא בדף המוזמנים יחידת נוער, משרד המדע, היחידה להלבנת הון, משרד הבריאות, משרד החינוך.

עיסאווי פריג': אתם לא חושבים שיש בזבוז משאבים שלא מנוצל בגלל הפיזור הזה של הטיפול?

עיסאווי פריג': האם אין מקום לאגם משאבים של כל מי שמטפל בנושא הזה ואז למקסם את הבנפיט?

עיסאווי פריג': אתם לא מרגישים את זה?

עיסאווי פריג': כך אני חש.

מוחמד ברכה: זה הנושא שעלה ובו התמקדנו.

מוחמד ברכה: אתם רוצים להגיב על הדברים?

<גלעד בנט: בסוף למשטרה יש הרבה מאוד תפקידים שיוריים.

<גלעד בנט: אגב, הסמים הם רק דוגמה אחת שהמשטרה צריכה לטפל.

<גלעד בנט: אני לא חושב כך.

<גלעד בנט: זאת דעתי האישית.

<גלעד בנט: מבחינת אלמנט האיגום, מערך הסייבר של משטרת ישראל כן מהווה איזשהו סוג של איגום משאבים כי הוא בעצם מרכז בתוכו מומחיות תוכן למקצוע הזה והוא נמצא במגע עם כל העמיתים שלנו בגופים המקבילים בתחום המקצועי הספציפי הזה.

<גלעד בנט: אני לא חושב שזה מייתר את הפעילות של שאר הגופים כי לכל אחד יש היבטים שאנחנו לא מודעים להם ואין לנו קשר אליהם.

עיסאווי פריג': אתה חושב שהמידע זורם ומתנקז?

<גלעד בנט: אני מרגיש שכן.

<גלעד בנט: כן.

מוחמד ברכה: ברשות

מוחמד ברכה: כם, הייתי רוצה לשמוע את עורך דין חיים ויסמונסקי מהפרקליטות.

מוחמד ברכה: בבקשה.

<חיים ויסמונסקי: חיים ויסמונסקי, ראש תחום משפט לטכנולוגיה בפרקליטות המדינה.

<חיים ויסמונסקי: אני עוסק בנושאים האלה מעל עשר שנים בפרקליטות ומנחה את הפרקליטים וגם את גורמי החקירה ובהם המשטרה.

<חיים ויסמונסקי: אני גם פעיל בזירה הבינלאומית בכל מה שקשור לאכיפה בתחום הסייבר.

<חיים ויסמונסקי: לכן אני מסתכל על הדיון הזה מהפריזמה של משפט ואינטרנט ולא מהפריזמה של סמים.

<חיים ויסמונסקי: אני רוצה להמשיג משהו שנראה לי שלא כל כך ברור או לא חולק בצורה כזאת במהלך הדיון.

<חיים ויסמונסקי: צריך להבחין בין שתי אסטרטגיות.

<חיים ויסמונסקי: יש כאן עירוב מסוים במהלך הדיון.

<חיים ויסמונסקי: אסטרטגיה אחת היא אסטרטגיית התגוננות.

<חיים ויסמונסקי: כיפת ברזל.

<חיים ויסמונסקי: אני מבין כאזרח או כרשות אכיפה שאני לא יכול לאכוף בצורה מקסימלית באינטרנט ולכן אני עוסק בהתגוננות.

<חיים ויסמונסקי: ההתגוננות באינטרנט היא הסרת תכנים, חסימת גישה לאתרים, שזה תיקוני חקיקה, פנייה בצורה וולנטרית או לא וולנטרית בבקשה להוריד תוכן שמפר את תנאי הפוליסי של האתר או מפר את החוק במדינה בה יושב האתר וכולי.

<חיים ויסמונסקי: זאת אסטרטגיה אחת.

<חיים ויסמונסקי: את האסטרטגיה הזאת אפשר להשיג לא רק בפעילות של משטרה אלא בפעילות כמו שצוין כאן על ידי משרד הבריאות וכך אגב גם מקובל בעולם, או על ידי איגוד האינטרנט הישראלי או על ידי הרשות למלחמה בסמים או כל גורם אחר שהוא לא המשטרה, שהוא לא הגורם שמונה על פי חוק להפעיל "כוח".

<חיים ויסמונסקי: כל אחד יכול לעשות את זה וזה גם מקובל בעולם.

<חיים ויסמונסקי: יש עמותות, למשל בתחום הפדופיליה ולמיטב ידיעתי גם בתחום הסמים ובתחומים אחרים כמו הימורים לגבי קטינים, שהן פועלות בצורה וולנטרית.

<חיים ויסמונסקי: העמותה פונה לאתר ואומרת: אנא, הסר את התוכן כי זה פוגע בתנאי הפוליסי שלך, שזאת החוקה הפנימית של האתר.

<חיים ויסמונסקי: זה ערוץ אחר.

<חיים ויסמונסקי: לא בטוח שזה הביזנס המרכזי של המשטרה.

<חיים ויסמונסקי: אני לא הדובר של המשטרה, אבל אני לכשעצמי לא בטוח שזה הביזנס המרכזי שלה.

<חיים ויסמונסקי: הביזנס המרכזי של המשטרה הוא התקיפה.

<חיים ויסמונסקי: כלומר, לתפוס חשוד, לאתר אותו, להעמיד אותו לדין, להגיש כתב אישום בבוא העת, להרשיע בבוא העת ולהעניש אם צריך בחומרה לפי טיב העניין.

<חיים ויסמונסקי: בכל מה שקשור לתקיפה, זאת לא אומרת שאם הצלחתי להגיע לאתר ולהסיר את התוכן, בעצם בהסכמה וולנטרית של מנהל האתר, אז המדינה תוכל לקבל אינפורמציה בצורה לא וולנטרית כי אין למדינה ג'וריש דיקשיין על אתר בחוץ לארץ.

<חיים ויסמונסקי: לכן יש כאן פער בין הצלחות מהסוג הזה לבין אולי הצלחות מועטות יותר בפן של האכיפה הפלילית.

<חיים ויסמונסקי: זה מעורר שאלות שאני לא בטוח שיש לנו זמן להיכנס אליהן לגבי מה התפקיד של המשטרה בעידן הסייבר, מה היכולות של המשטרה ושל הפרקליטות בעידן הסייבר.

<חיים ויסמונסקי: כלומר, אולי בכלל מרכז הכובד עובר לשינוי פרדיגמטי לפעולות מהסוג הזה.

<חיים ויסמונסקי: זה דיון רחב יותר אולי מהדיון בו אנחנו עוסקים כרגע בהקשר של סמים.

<חיים ויסמונסקי: אני גם לא הולך להישאר עם אמירה מופשטת כל כך אבל חשוב לי רק להדגיש את זה ולומר שזה לא שלא יושבים אנשים מקצועיים.

<חיים ויסמונסקי: אני מרשה לעצמי לומר, כמו שגם אני הכרתי מבלי חלילה להישמע כמי שמזלזל במה שהוצג כאן, שלי זה לא חידש מה שראינו כאן ואני מניח שגם לחוקרים בתחום הסייבר.

<חיים ויסמונסקי: אני יכול לעשות שאילתת WHO IS ולראות מי עומד מאחורי הדומיין ואז לפנות לדומיין.

<חיים ויסמונסקי: יתרה מזאת, המשטרה עושה את זה גם היום בצווי איסור פרסום.

<חיים ויסמונסקי: זה לא כל כך מצליח כי זה כמו להחזיק מים עם הידיים, אבל הם כן מצליחים מדי פעם להסיר תכנים על ידי פניות וולנטריות כאלה.

<חיים ויסמונסקי: בתכנים שמסיתים לגזענות ואלימות, שאני הייתי מעורב באופן אישי, כשפונים לפייסבוק ואומרים שיש כאן עכשיו חבר כנסת אפילו או מישהו אחר שמעלה תכנים גזעניים נגד למשל הסקטור הערבי – מורידים את התוכן בצורה וולנטרית.

<חיים ויסמונסקי: לא כופים עליהם.

<חיים ויסמונסקי: אני לא נותן לפייסבוק צו של שופט ישראלי שהוא חסר כל תוקף אלא פייסבוק מחליטה כי זה בניגוד לפוליסי שלה ואני משכנע אותה או שאני לא משכנע אותה לפעמים ואז היא לא מורידה.

<חיים ויסמונסקי: חשוב לי לשמר את ההבחנה הזאת בין הגנה לבין "תקיפה".

<חיים ויסמונסקי: כדי לא להישאר עם האמירה הכללית הזאת, מה המדינה עשתה בתחום הקונקרטי של סמים בהיבטים של אכיפה פלילית קלאסית, קרי תקיפה.

<חיים ויסמונסקי: חלק מהדברים נאמרו כאן ואני רק מסכם אותם.

<חיים ויסמונסקי: אגב, היו כמה תיקים וזאת גם תשובה לשאלת חבר הכנסת פריג'.

<חיים ויסמונסקי: היו כמה תיקים שאני מכיר של שימוש בפלטפורמות אינטרנטיות לצורך מסחר בסמים, כולל מעורבות של קטינים אבל לא בהכרח בשנה האחרונה.

<חיים ויסמונסקי: יש תיקים כאלה מהעבר הטיפה יותר רחוק.

<חיים ויסמונסקי: אגב, התיקים האלה נחשפו למשל כי אחד ההורים של הקטינים ראה שהקטין רוכש סמים ואז הוא נכנס בנעלי הקטין והוא הצליח לראות שיש שם מישהו שמארגן איזו פעילות של מכירת סמים.

<חיים ויסמונסקי: אז הגיעו עם זה למשטרה והמשטרה נכנסה.

<חיים ויסמונסקי: אני מדבר על תיק מלפני כחמש שנים.

<חיים ויסמונסקי: כלומר, יש תיקים בודדים בעבירות סמים במעורבות של קטינים.

<חיים ויסמונסקי: בתיקים מהסוג הזה כשמגיעה תלונה, אוכפים.

<חיים ויסמונסקי: יש גם חשיבה, כולל ניסיונות, לתיקי חשיפה במשטרה ואני מלווה אותם ברמה כזאת או אחרת מהפרקליטות ויש פרקליט מלווה בכל תיק, בשאלות של סוכן מדיח.

<חיים ויסמונסקי: כמה מותר למשטרה ליזום תיק חשיפה, כמה מותר לה להגיב, כמה מותר לה להציע וכל השאלות שאנחנו מכירים מכל התחומים של הפעלת סוכנים גם לפני עידן האינטרנט.

<חיים ויסמונסקי: יש ניסיון לחדור לרמות היותר עמוקות של הפשיעה היותר כבדה באינטרנט, שזה מה שמכונה ה-דארק נט, שם הפעילות מהסוג שצוינה כאן לא תהיה רלוונטית כי זאת פעילות מבוזרת ובדרך כלל אין שרת מרכזי אלא זה מאדם לאדם תוך שימוש במנגנוני הצפנה ואנונימיזציה.

<חיים ויסמונסקי: שם השיטה היחידה להיכנס היא או להצליח לפצח ולהאזין לתעבורה הזאת, שזה דבר בעייתי אבל זה אתגר מסוג אחד, או ליזום תיקי חשיפה ולהחדיר לשם מישהו מתוך ניסיון שהוא יעורר את הפעילות ואז יצליחו בסופו של דבר להרים את הפעילות הזאת מהעולם הווירטואלי לעולם פיזי.

<חיים ויסמונסקי: בסוף, צריך לזכור, בסמים אתה חייב בסוף מרכיב פיזי וזה יתרון למשטרה כי בהתקפות של האקרים אתה יכול להישאר כל הזמן באינטרנט ואתה לא חייב אף פעם לצוף על פני השטח.

<חיים ויסמונסקי: זה ניסיון אחד שקיים, כרגע ללא הצלחה משמעותית אבל אני בטוח שיחידת הסייבר תהיה מסוגלת לשדרג את היכולות בהיבטים האלה.

<חיים ויסמונסקי: כאמור, תזכיר החוק שהוזכר כאן לגבי חסימת גישה לאתרי סמים.

<חיים ויסמונסקי: כרגע לדעתי הניסוח עומד על אתרי סמים קשים אבל הדבר הזה עוד לא הונח על שולחן ועדת השרים אבל אני מניח שזה יונח בעת היחסית קרובה.

<חיים ויסמונסקי: עד כאן ההווה.

<חיים ויסמונסקי: עכשיו לגבי העתיד ומה אפשר עוד לעשות.

<חיים ויסמונסקי: הוועדה יכולה, אני מניח, לקרוא להגברת השימוש באמצעים המיוחדים המשטרתיים של סוכנים ושיתופי פעולה עם גופים אחרים, היא צריכה להיות פתוחה לקבל פניות מגופים חיצוניים למשטרה ולנסות – חוץ מסגירת אתרים – למצות גם מידע ולנסות לאתר את אותם מנהלי אתרים, ודאי הגדולים.

מוחמד ברכה: להפוך את ההגנה לתקיפה.

<חיים ויסמונסקי: כשהתגוננתי, חוץ מזה מנהל האתר הסכים לתת לי גם את האינפורמציה מי עומד מאחורי האתר.

<חיים ויסמונסקי: לפעמים הם יסכימו ולפעמים לא.

<חיים ויסמונסקי: כאן זה מתחיל להתחלק לפי הדין של כל מדינה.

<חיים ויסמונסקי: הייתי בארצות הברית בשבוע שעבר ושם אומרים לי שהם מוכנים לתת לי – החברות המסחריות אומרות לי – גם כתובות IP של מי שתפעל אתר כזה ואז זה יכול לעזור למשטרה.

<חיים ויסמונסקי: כלומר, כאן יש גם הגנה.

<חיים ויסמונסקי: קודם כל הסרת התוכן, חוץ מזה המידע הזה יכול לעבור למשטרה.

<חיים ויסמונסקי: אם יש יוזמה כזאת של משרד הבריאות, הוא יכול לבוא כמעין "מתלונן" ואני בטוח שהמשטרה תקבל את זה.

<חיים ויסמונסקי: היא תקבל את זה ותפעל לפי זה.

<חיים ויסמונסקי: דבר שלדעתי לא הוזכר כאן ואולי הוא יותר מתאים לדיון הבא.

<חיים ויסמונסקי: המדינה נמצאת במהלך של הצטרפות לאמנת מועצת אירופה בדבר פשעי מחשב שנחתמה בבודפשט בשנת 2001.

<חיים ויסמונסקי: אדוני, זאת האמנה היחידה שקיימת - אמנה שהיא הסכם בינלאומי משפטי מחייב ולא איזה הסכמות פחות מחייבות – בתחום הסייבר להוציא עוד אמנה אחת של הליגה הערבית שאליה לא נראה לי שנתחבר בשנה הקרובה.

<חיים ויסמונסקי: אלה שתי האמנות היחידות שקיימות כהסכמים בינלאומיים מחייבים.

<חיים ויסמונסקי: אמנת הסייבר פתוחה להצטרפות של כל מדינות העולם.

<חיים ויסמונסקי: למה היא מעניינת אותנו כאן בדיון הזה?

<חיים ויסמונסקי: כי היא מאפשרת למשטרה לעשות דבר – בהמשך למה שגלעד אמר – שהיא לא כל כך יכולה לעשות היום וזה להקפיא את המידע לפני שהוא נמחק.

<חיים ויסמונסקי: משרד הבריאות עובד בקצב מהיר, המשטרה עובדת בקצב יותר איטי כי היא תלויה במנגנונים של עזרה משפטית ושחלילה לא תהיה פגיעה בריבונות של מדינה זרה וכולי, אבל האמנה מאפשרת למשטרה להרים טלפון 24 ביממה, שבעה ימים בשבוע – כך זה מוגדר – ולהגיד שיש לה אתר של סמים, קודם כל תקפיא מצב שלא ייגרם נזק ואחר כך אני אבוא אליך עם בקשות עזרה משפטית, עם חותמת שעווה מהמאה ה-19 ואשגר אותה לדיפלומט ההוא שיעביר את זה בצינור לאיש ההוא שיעביר את זה לאיש השלישי ואחרי חודשיים זה יגיע.

<חיים ויסמונסקי: זאת אחת החשיבויות של האמנה, כמובן לא היחידה, אבל בהקשר שאנחנו מדברים כאן האמנה הזאת היא מאוד רלוונטית.

<חיים ויסמונסקי: אני רק אשמח אם הוועדה יכולה להכיר את הנושא הזה יותר לעומק עד לדיון הבא ולעודד את ההצטרפות לאמנה שכרגע תקועה בכל מיני צינורות בירוקרטיים כאלה ואחרים אבל עובדים על זה במשרד החוץ, במשרד המשפטים, במשרד לביטחון פנים ובמשרד ראש הממשלה במטה הסייבר הלאומי.

<חיים ויסמונסקי: הדבר השלישי והאחרון, מבחינת העתיד, בעצם נאמר כאן אבל יכול להיות שגורמי האכיפה צריכים לפתח ולשכלל את שיתוף הפעולה שלהם הישיר לא עם המדינות אלא עם ספקיות השירות הגדולות באינטרנט שהן הפכו למעין מיני מדינות באינטרנט.

<חיים ויסמונסקי: יכול להיות שהמשטרה והפרקליטות, ומשרד המשפטים בכלל, לא יצליחו להגיע לכל ספק שירות אבל אנחנו עובדים על כך שיהיה לנו קשר למשל עם הענקיות של האינטרנט כמו פייסבוק, גוגל, יאהו, עם אותם תאגידי על שאצלם יש את האינפורמציה, להם יש פוליסי שזה כמו חוקה פנימית שאנחנו כמשטרה וכפרקליטות נתחיל להתאים את עצמנו גם אליהם.

<חיים ויסמונסקי: כלומר, כשנבוא אליהם ונגיד להם שיש אתר שמסית לגזענות, יש אתר שמוכר סמים, נגיד להם שקודם כל זה בניגוד לחוק שלנו והנה צו שופט ישראלי, שזה לא כל כך חשוב להם, אלא שיותר נהיה מסוגלים להגיד להם שזה בניגוד לאמנה הפנימית שלכם, בניגוד לחוקה הפנימית שלכם.

<חיים ויסמונסקי: אולי אפילו נצליח להשפיע בהקשרים של פעילות בינלאומית, מה שגם אדוני אמר, על אותם ענקים של האינטרנט גם לחוקק את הפוליסי שלהם בהתאם לצרכים האקוטיים של המדינות.

עיסאווי פריג': אין אמנה בינלאומית שמחברת בין הספקיות?

<חיים ויסמונסקי: לא.

<חיים ויסמונסקי: הספקיות פעילות בכל פורום בינלאומי.

<חיים ויסמונסקי: אם אני הולך ל-UNODC, אני לא יודע אם המומחה שמגיע הוא מווינה אבל אני מנחש, כשאני בא לדיון כזה בנושא סייבר, יש מדינות ויש שחקנים שהם שווי חשיבות - והאמת היא שאני באופן אישי זוקף את האוזניים יותר אליהם – שזה כל הסקטור הפרטי, הסקטור העסקי, ואז גוגל יושב שם, פייסבוק יושב שם ואלה הן מדינות.

<חיים ויסמונסקי: לשאלתך, אין אמנה שמחברת אבל יש בהחלט שיתופי פעולה שבהם הם מעורבים.

<חיים ויסמונסקי: יתרה מזאת.

<חיים ויסמונסקי: פייסבוק למשל או גוגל שמים בתוך החברה מנהל בדרגה מאוד גבוהה.

<חיים ויסמונסקי: הם מבינים שיש כאן איזה משחק עדין.

<חיים ויסמונסקי: אם הם יותר מדי יעצבנו את המדינות, בסוף יקרה משהו והמדינות יתחילו לשנות את הרגלי כיבוד הריבונות וכולי ויתחילו להטיל אחריות עליהם.

<חיים ויסמונסקי: יש כאן משחק מאוד רגיש בין הסקטור הפרטי לבין המדינות השונות ובין ההבנה של פייסבוק שכשהיא משודרת בישראל יש לה אחריות אולי משפטית כלפי ישראל וישראל יכולה אולי להחיל אחריות עליה.

<חיים ויסמונסקי: זאת אומרת, יש כאן משחק מאוד מורכב.

<חיים ויסמונסקי: יכול להיות שחלק משיתופי הפעולה, גם במישור הבינלאומי וגם רשויות האכיפה צריכות לפתח את היכולת לדבר ישירות עם התאגידים האלה.

<חיים ויסמונסקי: זה בהחלט השיח של העתיד כי עד היום זה היה טאבו מוחלט שמדינה ניגשת לתאגיד בכובעה כגוף שלטוני.

<חיים ויסמונסקי: אני לא מדבר כל כך על איגוד האינטרנט שיכולים לדבר אתם חופשי, אבל אם אני גוף שלטוני שמפעיל כוח פלילי ואני מדבר ישירות עם גוף כזה, זה יכול היה להתפרש לכאורה כפגיעה בריבונות נניח האמריקאית לדוגמה.

<חיים ויסמונסקי: יש כאן שיח מאוד עדין ומאוד מורכב.

<חיים ויסמונסקי: זה יכול להיות רלוונטי לדיון עם נציג האו"ם ואולי אנחנו צריכים להכין יותר שיעורי בית ולהבין שזה משהו שאנחנו צריכים להתייחס אליו בעתיד.

<חיים ויסמונסקי: אני מסכם את ההצעה.

<חיים ויסמונסקי: מבחינה אופרטיבית יש את העניין הזה, יש את העניין של הצטרפות לאמנת הסייבר, ויש אולי את העניין של הגברת האכיפה האקטיבית, הפרו אקטיבית, של סוכנים וכולי.

מוחמד ברכה: תודה רבה.

מוחמד ברכה: באמת, הארת את עינינו בהרבה דברים.

<מיקי אריאלי: עוד דבר אחד, אם אפשר.

<מיקי אריאלי: אני מאוד מברך על דבריך.

<מיקי אריאלי: יש דוגמה לפיה אנחנו עובדים מול המכס וביוזמת האינטרפול פעם בשנה למשך שבוע שלם, משהו כמו שבעים מדינות, הולכים על הנושא של פשע פרמצפטי.

<מיקי אריאלי: התכנית נקראת תכנית פנגיאה.

<מיקי אריאלי: אני יכול להגיד לכם שזאת יוזמה בינלאומית – אתרי אינטרנט, דואר חבילות וכולי.

<מיקי אריאלי: מיליוני תרופות מזויפות נתפסו, מאות על גבי מאות אתרים הופלו ואני חושב שמבחינת הנושא של היוזמה הבינלאומית, יש דבר כזה.

<מיקי אריאלי: אם אנחנו עושים את זה בפשע פרמצפטי, אפשר למצוא את הדרך לעשות את זה גם לגבי סמים באינטרנט.

<מיטל גרייבר שוורץ: עורכת דין מיטל גרייבר שוורץ מאיגוד האינטרנט הישראלי.

<מיטל גרייבר שוורץ: הוזכרנו הרבה במצגת ולכן אני רוצה להגיב ולעשות סדר בדברים.

<מיטל גרייבר שוורץ: איגוד האינטרנט הוא ה-רג'סטרי, המרשם, של כל השמות תחת נקודה IL.

<מיטל גרייבר שוורץ: הדוגמה שנתת כאן של ה-WHO IS זה המרשם שלנו.

<מיטל גרייבר שוורץ: התפקיד שלנו הוא אך ורק לרשום את השם.

<מיטל גרייבר שוורץ: אנחנו מנהלים את כל ה-DNS והכול, אבל מבחינת האחריות, האחריות היא אך ורק לרשום את השם.

<מיטל גרייבר שוורץ: אם השם לא פוגע בכל מיני דברים, אנחנו רושמים את השם.

<מיטל גרייבר שוורץ: אנחנו לא יודעים איזה אתר אחר כך יוקם מאחורי השם הזה.

<מיטל גרייבר שוורץ: הוזכר כאן LIVE DNS שהוא רשם שבעצם מבצע עבורנו את הרישום.

<מיטל גרייבר שוורץ: גם הוא, כל עוד הוא רק רושם את ה-דומיין, אין לו אחריות על התוכן שנמצא בתוך האתר.

<מיטל גרייבר שוורץ: כל המידע תחת ה-IL חשוף ב-WHO IS שלנו אבל המצב לא תמיד כזה אידיאלי כמו שאתה הצגת אותו.

<מיטל גרייבר שוורץ: לא תמיד ה-דומיינים הם בנקודה IL אלא לפעמים הם בנקודה COM או בסיומת לאומית אחרת.

<מיטל גרייבר שוורץ: יש סיומות מאפשרות הסתרה של הפרטים שב-WHO IS.

<מיטל גרייבר שוורץ: אנחנו דוגלים בזה שהכול חשוף אבל זה לא כך במדינות אחרות.

<מיטל גרייבר שוורץ: לא תמיד האתר שאתה מזהה שבו יושב השרת קל לפנות אליו, לפעמים הוא נמצא במדינה שלא מכבדת את האמנה או שזה מישהו שאין לו את האמנות האלה והוא אומר שמוכן להוריד את הדף.

<מיטל גרייבר שוורץ: הלוואי והכול היה קל, למרות שכמובן אני בעד הפעולות האלה, אבל זה לא תמיד הכי קל.

<מיטל גרייבר שוורץ: הזכירו כאן אייקון.

<מיטל גרייבר שוורץ: אנחנו נציגים של ישראל באייקון.

<מיטל גרייבר שוורץ: ה-GAP שהזכרת שהוא המעורבות של המדינה באייקון, הנציגות של המדינה, לצערנו אין לישראל נציג שם.

<מיטל גרייבר שוורץ: אנחנו מאוד מאוד לוחצים על משרד התקשורת שישלח נציג כלשהו, נציג מקצועי שיהיה ב-GAP.

<מיטל גרייבר שוורץ: כל תמיכה של הוועדה הזאת שתשכנע את משרד התקשורת רק תועיל.

<מיטל גרייבר שוורץ: יש החלטות מאוד חשובות, לאו דווקא בתחום הסמים – אני לא חושבת שהן עסקו בתחום הסמים – החלטות מאוד חשובות שמתקבלות כשהזווית של המדינה חשובה שם ואין נציגות.

<מיטל גרייבר שוורץ: הוזכר כאן הקשר עם פייסבוק.

<מיטל גרייבר שוורץ: האיגוד – גם הזכרתי את זה בישיבה הקודמת – מפעיל קו תמיכה לפקיעות ויש לנו קשר מאוד מאוד טוב עם פייסבוק.

<מיטל גרייבר שוורץ: אנחנו מפעילים אותם במקומות שאנחנו חושבים שזה נכון.

<מיטל גרייבר שוורץ: עד שהמדינה תחליט אם היא יכולה ליצור קשר ישיר, אם אתם צריכים את העזרה, נוכל לעשות זאת.

מוחמד ברכה: תודה.

מוחמד ברכה: נציג שירות בתי הסוהר רוצה להתייחס?

<יוסי מנחם: מפקד יחידת דרור של שירות בתי הסוהר, יחידה ללוחמה בסמים, הברחות אל הכלא ומהכלא, כרגע תופעה לא ידועה בשירות בתי הסוהר.

<קריאה: אין אינטרנט.

<יוסי מנחם: עדיין יש הרבה ארגוני פשיעה שנמצאים בתוך הכלא והקשר שלהם בחוץ גם הוא דרך האינטרנט.

<יסמין ליסמן: שלום לכולם.

<יסמין ליסמן: שמי יסמין ליסמן ואני מדריכה ארצית במשרד החינוך, באגף טכנולוגיות מידע להטמעת הגלישה הבטוחה ברשת בקרב מוסדות החינוך.

<יסמין ליסמן: במסגרת תפקידי אני למעשה עובדת יחד עם רכזי תקשוב מחוזי לגלישה בטוחה במחוזות השונים כדי להוריד למטה את יישום המדיניות שנקבעת בחוזר מנכ"ל בנושא של אתיקה ומוגנות ברשת.

<יסמין ליסמן: בכל מחוז יש רכז לגלישה בטוחה שעובד מול רכזי אשכול.

<יסמין ליסמן: כל רכז אשכול עובד מול בתי הספר ואנחנו למעשה מחנכים לגלישה בטוחה ומיטבית ברשת לרבות כל הנושא שקשור לאתרים מסוכנים או לא מתאימים לילדים ובני נוער.

<יסמין ליסמן: עיקר העיסוק שלנו הוא עיסוק של חינוך למניעה ובמידה ובאמת חלילה מתרחשת איזושהי פגיעה, כמובן יש לנו שותפים צמודים – השירות הפסיכולוגי הייעוצי שלמעשה אמון על הטיפול באירועים פוגעניים כאלה.

<יסמין ליסמן: במסגרת עבודה חינוכית שלנו אנחנו מפעילים יום שיא וביום השיא הזה אנחנו פועלים עם שותפים רבים בתוך המשרד ומחוץ למשרד, יחד עם המגזר השלישי, כאשר באמת ההתגייסות היא מאוד גדולה כדי לחנך את בני הנוער והילדים לשימוש מושכל ברשת האינטרנט.

<יסמין ליסמן: יחד עם זאת אנחנו פועלים היום, השנה, גם בפנימיות, בעיקר עם אוכלוסיות מצוקה.

<יסמין ליסמן: אנחנו עושים שם עבודה עם המינהל ההתיישבותי הפנימייתי.

<יסמין ליסמן: אנחנו גם מקיימים פעילות עם בני נוער, מכשירים בני נוער לחנך בני נוער אחרים כי למדנו שלמעשה כדי לגייס הקשבה והירתמות של ילדים, חשוב מאוד להכשיר בני נוער כמו מועצת התלמידים וכמו שומרי המסך, כדי בעצם לקיים וליישם את המדיניות של המשרד.

<יסמין ליסמן: יחד עם זאת אנחנו מצאנו לנכון, בעיקר השנה אנחנו נותנים לזה חיזוק מאוד מאוד משמעותי, לעבוד עם ההורים.

<יסמין ליסמן: הנוכחות של ההורים בתוך המערך החינוכי הזה היא מאוד משמעותית.

<יסמין ליסמן: אנחנו מקיימים שידורים מקוונים להורים כדי שיבינו קודם כל את העולם הווירטואלי, את עולם הסייבר, בו נמצאים הילדים וזה לא מספיק באמת להיכנס לחדר ולשאול את הילד מה שלומך והאם הכול בסדר, וכשהילד אומר כן, אני עושה שיעורי בית, לצאת מהחדר אלא באמת לנסות להבין את עולמו כי ההורים הם הגורמים בבית שלמעשה יכולים לזהות את התנהגויות המצוקה של הילד ולאפשר לו לחזור אל ההורה ולקיים אתו דו-שיח.

<יסמין ליסמן: אנחנו רואים את המקום הזה כמקום מאוד מאוד משמעותי ואנחנו מנסים לחזק את זה יחד עם הגורמים ששותפים לנו לכל המערך החינוכי.

מוחמד ברכה: תודה.

<זאב ציגלברג: שמי זאב ציגלברג מהמכס.

<זאב ציגלברג: רציתי להעיר שתי הערות.

<זאב ציגלברג: אנחנו לא אחראים על מלחמת סייבר ואתרי האינטרנט אלא אנחנו יותר בגוף הפסיבי שנלחם כאן בתוצאה של אתרי האינטרנט האלה.

<זאב ציגלברג: בהמשך למה שמיקי אמר, ראשית, יש שיתוף פעולה בינלאומי נהדר עם רוב גופי המכס בעולם, נקרא לזה כך.

<זאב ציגלברג: אם יש לנו אתרים או ספקים, אנחנו מפעילים אותם והם נלחמים במדינות המוצא של הסמים.

<זאב ציגלברג: כתוצאה משיתוף הפעולה הזה, יש בארץ נציג של חקירות המכס האמריקאי שיושב בתל אביב.

<זאב ציגלברג: תוך כדי הדיון ניסיתי לבדוק אם הוא יוכל להגיע בשבוע הבא ולתרום קצת מניסיונו, אבל מסתבר שזה סיפור ארוך של אישורים ולכן אולי בעתיד אני אצליח לגייס אותו כדי שיבוא ויספר לוועדה איך הם נלחמים בדברים האלה.

<זאב ציגלברג: מעבר לזה, כרקע כללי, אנחנו עושים מבצעים בינלאומיים על פי אמנת האו"ם למלחמה בסמים בחומרים המקדימים ואנחנו שותפים במבצעים האלה, שזה גם חלק מהמלחמה, גם בסמים המעוצבים כפי שיש לאחרונה וגם בחומרים המקדימים לסמים.

<זאב ציגלברג: אודי שהוא ראש מדור מבצעים אצלי ביחידה יוכל לתת קצת מספרים ותפיסות.

<אהוד אורטל: בסך הכול מספרים ונתונים נתנו גם בישיבה הקודמת אבל אולי כדי לסבר את האוזן.

<אהוד אורטל: אנחנו נתקלים בתופעה הזאת, מה שנקרא בשטח, בעיקר בדואר.

<אהוד אורטל: אנחנו תופסים עשרות משלוחים בכל חודש ואני מדבר אך ורק על הסמים המסוכנים שהוזמנו דרך אתרים ספציפיים לסמים במרשתת.

<אהוד אורטל: אני לא מדבר על הזמנות לדוגמה של סמים מעוצבים, סמי פיצוציות שמוזמנים דרך אתרי חברות בסין וכדומה, אלא דרך אתרים ייעודיים שאני מניח שזה הנושא העיקרי עליו אנחנו מדברים.

<אהוד אורטל: שוב, עשרות מקרים כאלה.

<אהוד אורטל: אנחנו נתקלים בעיקר בסמי קנביס למיניהם, כל התצורות.

עיסאווי פריג': הקנביס בדרך ללגליזציה.

מוחמד ברכה: תפיסת יושב ראש הוועדה היא שאין סמים קלים.

<אהוד אורטל: נכון.

<אהוד אורטל: בנוסף לקנבינואידים יש לנו הרבה סמים אחרים שמוזמנים דרך אתרים ייעודיים.

<אהוד אורטל: שוב, זה לא מתפקידנו העיקרי, ההליך החקירתי של הנושא, אבל זה כן בלבנו ובדמנו ולכן כן ביס"מ מרכז, החבר'ה שיושבים בדואר במרכז, עשו עבודת מחקר רצינית שמונחת כאן ומשתרעת על גבי 13 עמודים, ואני אשמח לחלוק את זה עם עמיתיי במשטרה בפגישת עבודה ואולי גם עם משרד המשפטים.

<אהוד אורטל: רואים את האתרים מהם מזמינים, שיטות תשלום שונות, חברות תשלום וכדומה.

<אהוד אורטל: יש כאן הרבה עבודה מבצעית, מודיעינית וכדומה שאנחנו נוכל לחלוק ונשמח לחלוק אותה עם הגורמים המתאימים.

<אהוד אורטל: מעבר לזה, כמו שזאב הזכיר, אנחנו בקשרי עבודה עם ה-WCO, ארגון המכס הבינלאומי, ורק לפני שבוע-שבועיים פניתי במכתב, לפני שידעתי שאדוני הולך לפגישה, ל-UNODC, ובו ביקשתי סיוע מסוים בנושא הזה.

<אהוד אורטל: נראה איך זה יתקדם.

מוחמד ברכה: אני מקווה שאחד מכם יצטרף לפגישה.

מוחמד ברכה: אני לא רוצה ישיבת פרוטוקול.

מוחמד ברכה: אני יודע איך זה קורה.

מוחמד ברכה: אני אגיד כמה מלים, הוא יגיד כמה מלים ואחר כך כל אחד הולך לדרכו.

מוחמד ברכה: אני רוצה שננסה לעשות משהו ענייני ולקדם נקודות ענייניות.

<אהוד אורטל: בשמחה.

מוחמד ברכה: אני מודה לכולם.

מוחמד ברכה: זה אחד הדיונים החשובים שהיו בוועדה, גם מבחינת נושא הבעיה וגם מבחינת ההארות.

מוחמד ברכה: היו הערות חשובות לנושא לשמו התכנסנו.

מוחמד ברכה: המסקנה העיקרית אליה הגעתי היא שככל שהדיון התקדם, הצורך בצוות, באורגן כלשהו שיתאם ויחבר, הוא אקוטי יותר וחשוב יותר.

מוחמד ברכה: יכול להיות שאני אדבר עם מר גלר, מנכ"ל הרשות למלחמה בסמים ובאלכוהול, כדי לנסות להציע משהו לשר לביטחון פנים.

מוחמד ברכה: במשרד החינוך נעשים דברים חשובים, במשרד הבריאות נעשים דברים חשובים, במכס נעשים דברים חשובים, במשטרה נעשים דברים חשובים, במשרד המשפטים נעשים דברים חשובים, אבל כפי שאמר חיים שמשרד הבריאות יכול להתלונן אצל המשטרה אבל אני חושב שיש מקום שיהיה גוף שעובד תחת כפיפה אחת.

מוחמד ברכה: אנחנו לא נהיה נמהרים בעניין הזה אלא נדון וננסה לחבר הצעה מקיפה וקונקרטית.

מוחמד ברכה: אני מקבל את ההמלצה של חיים בנושא החשיבות של הצטרפות לאמנה נגד פשעי מחשב.

מוחמד ברכה: אני חושב שהיות והיא אמנה מחייבת, כפי שאמרת, זה יכול לתרום הרבה.

מוחמד ברכה: אנחנו גם נקבל את ההצעה לפנות למשרד התקשורת כדי שישלח נציג לאייקון.

מוחמד ברכה: ב-26 בחודש נקיים ישיבה נוספת בנושא הבינלאומי, התיאום ושיתוף הפעולה ויכול להיות שאז תוכלו להרחיב בעניין הזה, גם משרד הבריאות, גם משרד התקשורת וגם איגוד האינטרנט.

מוחמד ברכה: אני מאוד מודה לכם.

מוחמד ברכה: כאמור, ניפגש לקראת המשימה הקדושה ובאמת, בלי מליצות זאת משימה קדושה לכולם.

מוחמד ברכה: תודה רבה לכם.